'n Plaasaanval het op 26 Mei in die Hennops Vallei-omgewing, Gauteng, plaasgevind.
'n Bejaarde egpaar, mnr. en mev. Van Zyl, 76 en 74 jaar oud, het aan tafel gesit en eet toe drie aanvallers die deur oopgebreek en ingestorm het. Die aanvallers het glo kom werk soek, maar elk het 'n vuurwapen in die hand gehad.
Mnr. Van Zyl was gelukkig gewapen en 'n skietgeveg tussen hom en die aanvallers het uitgebreek. Een aanvaller is op die toneel doodgeskiet en daar word vermoed dat nog een gewond is weens 'n bloedspoor wat gevolg kon word.
Mnr. Van Zyl is tans in die hospitaal, nadat hy in sy been raakgeskiet is. Hy sal 'n operasie ondergaan, sodat daar 'n pen in sy been gesit kan word. Mev. Van Zyl is tans by haar seun en sy vrou, waar sy aansterk weens die trauma.